Дзяржаўная ўстанова адукацыі “Сярэдняя школа №42 г. Гомеля”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“ДЫФЕРЭНЦЫРАВАНАЕ НАВУЧАННЕ ЯК СРОДАК РАЗВІЦЦЯ

ПАЗНАВАЛЬНАЙ АКТЫЎНАСЦІ І ТВОРЧЫХ ЗДОЛЬНАСЦЕЙ ВУЧНЯЎ НА ЎРОКАХ БЕЛАРУСКАЙ МОВЫ Ў V КЛАСЕ”

Махаўцова Ала Міхайлаўна

настаўнік беларускай мовы і літаратуры

Гомель

2020

Цікавасць да вучэння з’яўляецца толькі тады,

калі ёсць натхненне, што нараджаецца ад поспеху

В. Сухамлінскі

1. Інфармацыйны блок

1.1. Назва тэмы вопыту

“Дыферэнцыраванае навучанне як сродак развіцця пазнавальнай актыўнасці і творчых здольнасцей вучняў на ўроках беларускай мовы ў V класе”

1.2 Актуальнасць вопыту

З пачатку свайго існавання сістэма адукацыі была вымушана пастаянна шукаць адказы два пытанні: чаму вучыць і як вучыць.

Вызначальныя пазіцыі ў адукацыі сёння займае дасягненне высокага ўзроўню пазнавальнай самастойнасці вучняў, іх высокай матывацыі, дыферэнцыяцыі і больш высокага ўзроўню творчых здольнасцей. У працэсе падрыхтоўкі да ўрока я заўсёды шукаю адказы на пытанні: як прывіць школьнікам цікавасць да вучэння? Як ажыцццявіць індывідуальны падыход да кожнага вучня за 45 хвілін? Як улічыць здольнасці і інтарэсы кожнага дзіцяці?

Актывізацыя пазнавальнай дзейнасці – адзін з найважнейшых фактараў у арганізацыі ўрока, бо ад таго, як наладжана гэтая дзейнасць, залежыць вынік навучання. Існуюць розныя шляхі актывізацыі пазнавальнай дзейнасці вучняў: выкарыстанне сучасных педагагічных тэхналогій, падыходаў, форм і метадаў працы на ўроку.

Адным з самых дзейсных сёння, на маю думку, з’яўляецца дыферэнцыраваны падыход у адукацыйным працэсе. Удасканаленне моўнай і літаратурнай адукацыі вучняў самым непасрэдным чынам звязана з дыферэнцыяцыяй у навучанні.

Большасць даследчыкаў прыйшло да высновы, што дыферэнцыраванае навучанне, якое актуалізуе ўласны выбар вучня, можа быць рэалізавана на ўсіх ўзроўнях і ступенях агульнай сярэдняй адукацыі. Пры гэтым падкрэсліваецца неабходнасць паступовага ўкаранення дыферэнцыраванага навучання з улікам узроставых асаблівасцей вучняў і спецыфікі арганізацыі вучэбнага працэсу.

Аб’ект абагульнення педагагічнага вопыту – выкарыстанне дыферэнцыраваных заданняў на ўроках беларускай мовы ў V класе як сродак павышэння пазнавальнай актыўнасці і развіцця творчых здольнасцей вучняў.

Прадмет – арганізацыя дыферэнцыраванага навучання на ўроках беларускай мовы, якое садзейнічае эфектыўнаму засваенню навучальнага матэрыялу.

1.3. Мэты вопыту:

– павышэнне пазнавальнай актыўнасці, цікавасці да беларускай мовы;

– развіццё творчых здольнасцей вучняў праз выкананне дыферэнцыраваных індывідуальных заданняў на ўроку беларускай мовы .

1.4. Задачы вопыту:

– вызначыць этапы ажыццяўлення дыферэнцыраванага навучання на ўроках беларускай мовы;

– прывесці рознаўзроўневыя заданні па выяўленні ступені навучанасці выхаванцаў;

– прадставіць спосабы і метады стварэння сітуацыі поспеху як эфектыўнага сродку развіцця пазнавальных і творчых здольнасцей вучняў;

– прадставіць дыферэнцыраваныя заданні з наступным выкарыстаннем іх на ўроку.

1.5. Працягласць работы над вопытам

1 этап: вывучэнне вопыту 2015/2016, 2016/2017, 2017/2018 навучальныя гады

2 этап: абагульненне вопыту 2018/2019

2. Апісанне тэхналогіі вопыту

2.1 Вядучая ідэя вопыту

Вядучай ідэяй вопыту з’яўляецца стварэнне ўмоў пры дыферэнцыраваным навучанні для далучэння кожнага вучня ў работу на ўроку ў адпаведнасці з яго магчымасцямі і здольнасцямі

2.2. Навукова – метадычнае абгрунтаванне .

Найперш, дадзім азначэнне паняццю “дыферэнцыяцыя“. Слоўнік педагагічных тэрмінаў дае наступнае азначэнне: дыферэнцыяцыя – гэта форма вучэбнай дзейнасці школьнікаў, пры якой улічваюцца іх схільнасці, інтарэсы, праяўленыя здольнасці.

Дыферэнцыяцыя ў перакладзе з лацінскай мовы абазначае падзел, расслаенне цэлага на часткі, формы, ступені.

Дыферэнцыяцыя ў адукацыі – гэта форма арганізацыі вучэбнай дзейнасці вучняў, пры якой улічваюцца іх індывідуальныя асаблівасці, здольнасці, інтарэсы. Пры гэтым вучні групіруюцца на аснове якіх-небудзь асаблівасцей для асобнага навучання, гэта значыць, дыферэнцыяцыя – адна з форм індывідуалізацыі навучання, калі ўтвараюцца класы і групы вучняў на аснове агульных прыкмет.

Псіхалагічнай асновай дыферэнцыяцыі навучання з’яўляюцца фізічныя і псіхічныя якасці асобы, асаблівасці пазнавальных працэсаў, памяці, рысы характару, здольнасці, адоранасць і г.д. Пры дыферэнцыяцыі я ўлічваю або комплекс пэўных асаблівасцей, або нейкую адну асаблівасць. У навучальным працэсе звяртаю ўвагу на ўзровень ведаў, уменняў, навыкаў і пазнавальныя здольнасці.

Важнае значэнне пры дыферэнцыяцыі навучання мае вучэбная матывацыя. Пры дыферэнцыяцыі вучэбных заданняў абавязкова ўлічваю і абапіраюся на матывы дзейнасці вучняў, якія трэба фарміраваць і развіваць. Інфармацыю пра гэта атрымліваю з гутарак, назіранняў, сачыненняў. Акрамя псіхалагічных фактараў, улічваю і стан здароўя вучня, і фізічныя дэфекты (парушэнні зроку, слыху) [4, с.15]

Я жадаю дасягнуць станоўчых вынікаў у адукацыйным працэсе. Самае важнае для мяне – убачыць у кожным вучні асобу, дапамагчы знайсці сябе, свой шлях, сваё прызванне.

Такім чынам, сваёй першаснай задачай пры ажыццяўленні дыферэнцыраванага навучання, я лічу неабходнасць знайсці рэальныя магчымасці для ўліку ўсіх фізічных і псіхічных асаблівасцей вучняў.

2.3. Апісанне вопыту

Над тэмай дыферэнцыраванага навучання я працую чатыры гады. Я лічу, што дыферэнцыяцыя навучання валодае дадатковымі магчымасцямі выклікаць у вучняў станоўчыя эмоцыі, жыватворна ўплываць на вучэбную матывацыю, на адносіны да вучэбнай дзейнасці. Па словах Запрудскага М. І., дыферэнцыраванае навучанне стымулюе матывацыю да вучэбнай дзейнасці і з’яўляецца адной з асобасна арыентаваных педагагічных тэхналогій [2, с.32].

Каб арганізаваць працэс унутрыкласнай дыферэнцыяцыі на ўроках, я ажыццяўляю наступныя этапы:

1. вызначаю крытэрый, на аснове якога выдзяляюцца групы вучняў для дыферэнцыраванай работы (асноўным крытэрыем з’яўляецца ўзровень навучальнасці дзяцей).

2. праводжу стартавую дыягностыку (выкананне індывідуальных заданняў, практыкаванняў, тэстаў).

3. размяркоўваю дзяцей па групах з улікам вынікаў дыягностыкі.

4. выбіраю спосабы дыферэнцыяцыі, распрацоўваю і падбіраю рознаўзроўневыя заданні для створаных груп.

5. рэалізоўваю дыферэнцыраваны падыход да вучняў на розных этапах урока.

6. праводжу дыягнастычны кантроль за вынікамі работы вучняў, у адпаведнасці з якім можа мяняцца склад груп і характар дыферэнцыраваных заданняў.

Вызначаныя этапы і складаюць сутнасць дыферэнцыраванага падыходу да навучання. Паслядоўная рэалізацыя гэтых этапаў паспрыяе дасягненню пастаўленых мэт дыферэнцыраванага навучання.

Як я ўжо адзначала, для ажыццяўлення дыферэнцыяцыі на ўроку неабходны папярэдні падзел вучняў на групы ў залежнасці ад узроўню навучальнасці. Пры такім падзеле абавязкова ўлічваю некаторыя характэрныя асаблівасці груп.

1 група – вучні з устойлівай высокай паспяховасцю, якія маюць дастатковы запас ведаў, высокі ўзровень пазнавальнай актыўнасці, развітыя станоўчыя якасці розуму: абстрагаванасць, абагульненне, аналіз. Яны менш, чым другія вучні, стамляюцца ад актыўнай разумовай працы, валодаюць высокім узроўнем самастойнасці. Таму, працуючы з імі, я імкнуся ажыццявіць дакладную арганізацыю іх вучэбнай дзейнасці, падбор заданняў высокай цяжкасці. Гэтыя заданні павінны адпавядаць высокім пазнавальным магчымасцям дзяцей. Мая задача пры рабоце з гэтымі вучнямі – выхоўваць ў іх працавітасць і патрабавальнасць да вынікаў сваёй працы.

2 група – вучні з сярэднімі вучэбнымі магчымасцямі. Пры рабоце з гэтымі вучнямі галоўную ўвагу я надаю развіццю іх пазнавальнай актыўнасці, удзелу ў вырашэнні праблемных сітуацый, выхаванню самастойнасці і ўпэўненасці ў сваіх пазнавальных магчымасцях. Пастаянна ствараю ўмовы для паступовага пераходу часткі з іх у 1 групу.

3 група – вучні з нізкай паспяховасцю ў выніку іх педагагічнай запушчанасці або нізкіх здольнасцей (дрэнна чытаюць, не запамінаюць, не размаўляюць па – беларуску і г.д.). Мая задача пры рабоце з гэтымі вучнямі – удзяляць ім асаблівую ўвагу, падтрымліваць, дапамагаць засвойваць матэрыял, працаваць некаторы час толькі з імі на ўроку, пакуль 1 і 2 групы працуюць самастойна, фарміраваць уменне тлумачыць арфаграму або пунктаграму, прагаворваць услых.

Пры ажыццяўленні дыферэнцыраванага падыходу на ўроку я абавязкова прытрымліваюся наступнага:

1) тлумачу новы матэрыял для ўсіх аднолькава, г. зн. ва ўсіх вучняў ёсць магчымасць вучыцца ў аднолькавых умовах;

2) заканчваю тлумачэнне новага матэрыялу з ужываннем апорных схем, табліц, кластараў ( або складаюць моцныя вучні пад маім кіраўніцтвам);

3) выкарыстоўваю на ўроку ў вялікай колькасці наглядныя, дыдактычныя матэрыялы;

4) агульная пазнавальная мэта і задачы па тэме ўрока адзіныя, але кожны вырашае іх на сваім узроўні;

5) усе групы выконваюць свае заданні, але ў час праверкі ўсе слухаюць адзін аднаго;

6) перад кожным заданнем я канкрэтна стаўлю задачы і падводжу вынік (абавязкова стаўлю адзнакі за правільна зробленыя заданні,што стымулюе цікавасць і актыўнасць вучняў )

7) арганізоўваю самаправеркі, узаемаправеркі самастойна выкананых работ;

8) стараюся развіваць ўстойлівую увагу, бо трэба хутка пераходзіць ад аднаго віда работы да другога.

Дыферэнцыяцыю на ўроку я магу ажыццяўляць па аб’ёме і змесце работы, па прыёмах і ступені самастойнасці, пры замацаванні, пры паўтарэнні. Перад вучнямі стаўлю адзіную пазнавальную мэту, для дасягнення якой яны ідуць шляхамі, адпаведнымі іх здольнасцям і вучэбным магчымасцям. Пры гэтым усе кантрольныя, выніковыя работы адзіныя для ўсіх груп[3, с. 32].

Я прымяняю дыферэнцыраваны падыход на розных этапах урока, найчасцей выкарыстоўваю на этапах паўтарэння праграмнага матэрыялу, замацавання, даю дыферэнцыраванае дамашняе заданне (дадатак 3). Гэта дазваляе мне рэалізаваць у навучанні наступныя прынцыпы:

1) праблемнасці;

2) узаеманавучання (мабілізацыя групавых, парных форм навучання);

3) індывідуалізацыі;

4) стварэння матывацыі да атрымання новых ведаў, уменняў і навыкаў да вывучэння беларускай мовы.

Рознаўзроўневыя заданні стымулююць станоўчую матывацыю вучняў. Звычайна клас складаецца з дзяцей з неаднолькавым развіццём і ступенню падрыхтаванасці, рознай паспяховасцю і рознымі адносінамі да навучання, рознымі інтарэсамі і станам здароўя. Настаўнік не можа пры традыцыйнай арганізацыі навучання раўняцца на ўсіх адначасова. І ён вымушаны весці навучанне ў прымяненні да сярэдняга ўзроўню. Гэта непазбежна прыводзіць да таго, што моцныя вучні стрымліваюцца ў сваім развіцці, страчваюць цікавасць да навучання, якое не патрабуе ад іх разумовага напружання, а слабыя вучні сістэматычна адстаюць і страчваюць цікавасць да навучання, якое патрабуе ад іх вельмі вялікага разумовага напружання**.**

Тыя, хто адносіцца да сярэдніх, таксама вельмі розныя, з рознымі схільнасцямі, асаблівасцямі ўспрымання, уяўлення, мыслення. Аднаму неабходна грунтоўная апора на наглядныя вобразы і ўяўленні, другі менш мае патрэбу ў гэтым. Адзін марудлівы, другога вызначае адносная хуткасць разумовай арыенціроўкі. Адзін запамінае хутка, але не трывала, другі — павольна, але прадуктыўна. Адзін прывучаны арганізавана працаваць, а другі працуе па настроі. Адзін займаецца ахвотна, другі — па прымусе.

Я імкнуся так арганізаваць адукацыйны працэс, каб кожны вучань быў аптымальна заняты вучэбна-выхаваўчай дзейнасцю на ўроках з улікам яго разумовых здольнасцей і інтэлектуальнага развіцця, каб не дапускаць недахопаў у ведах і ўменнях школьнікаў.

Ва ўмовах дыферэнцыраванага навучання камфортна адчуваюць сябе моцныя і слабыя вучні. Застаючыся ў рамках звычайнага ўрока і выкарыстоўваючы пры гэтым дыферэнцыяцыю навучання, набліжаюся да асобаснай арыентацыі адукацыйнага працэсу.

Дыферэнцыраванае навучанне прадугледжвае, што кожны вучань класа павінен пачуць праграмны матэрыял, які вывучаецца, у поўным аб’ёме, уба­чыць прыклады вучэбнай дзейнасці. Пры гэтым адны вучні засвояць матэрыял цалкам, а другія — толькі абавязковы мінімум. У гэтым выпадку сваёй задачай лічу забяспечыць паступовы рух вучняў да больш высокага ўзроўню ведаў.

Сваю задачу бачу не толькі ў тым, каб даць пэўныя веды, але і падняць узровень развіцця вучня на больш высокую ступень. Усіх вучняў класа ў думках дзялю на тры групы: нізкі, сярэдні і высокі ўзровень ведаў і ўменняў. Кожнаму ўзроўню падбіраю заданні, ім адпавядаюць пэўныя патрабаванні, якія прад'яўляюцца да дзеянняў вучняў:

1 група — складаць вусны або пісьмовы адказ на праблемнае пытанне, выказваць меркаванне, даказваць, вылучаць істотныя прыметы, аналізаваць інфармацыю, абгрунтоўваць свае прыклады, самастойна складаць схемы, табліцы,кластары;

2 група — тлумачыць, складаць штосьці па гатовай схеме, суадносіць, характарызаваць,параўноўваць, ;

3 група — паказваць, называць, пазнаваць, даваць азначэнне, пераказваць.

Прымяненне дыферэнцыраванага навучання дапамагае мне рэалізаваць наступныя задачы:

Для 1 групы: развіваць устойлівую цікавасць да прадмета;. сфарміраваць новыя спосабы дзейнасці, уменні выконваць заданні павышанай цяжкасці; развіваць уяўленне, асацыятыўнае мысленне, раскрыць творчыя магчымасці, удасканальваць уменні вучняў.

Для 2 групы: замацаваць і паўтарыць існуючыя веды і спосабы дзеяння; актуалізаваць існуючыя веды для паспяховага вывучэння новага матэрыялу; фарміраваць уменне самастойна працаваць над заданнем.

Для 3 групы: абудзіць цікавасць да прадмета шляхам выкарыстання заданняў базавага ўзроўню, якія дазваляюць працаваць у адпаведнасці з яго здольнасцямі; ліквідаваць недахопы ў ведах і ўменнях; сфарміраваць уменні ажыццяўляць самастойную дзейнасць па ўзоры.

На сваіх уроках часта выкарыстоўваю дыферэнцыяцыю заданняў па аб’ёме вучэбнага матэрыялу. Такі спосаб дыферэнцыяцыі прадугледжвае, што вучні, якія маюць высокі і сярэдні ўзровень ведаў, выконваюць, акрамя асноўнага, яшчэ і дадатковае заданне, аналагічнае асноўнаму. Неабходнасць дыферэнцыяцыі заданняў па аб’ёме абумоўлена розным тэмпам работы вучняў. Павольныя дзеці, а таксама дзеці з нізкім узроўнем навучальнасці звычайна не паспяваюць выканаць самастойную работу да моманту яе праверкі ў класе, ім патрабуецца на гэта дадатковы час. Астатнія дзеці затрачваюць гэты час на выкананне дадатковага задання, якое не з’яўляецца абавязковым для ўсіх вучняў.

На ўроках таксама прымяняю дыферэнцыраваныя заданні ў залежнасці ад ступені самастойнасці вучняў. Пры такім спосабе дыферэнцыяцыі ўсе дзеці выконваюць аднолькавыя практыкаванні, але адны гэта робяць пад маім кіраўніцтвам, а другія — самастойна. Звычайную работу арганізоўваю наступным чынам: спачатку вучні знаёмяцца з заданнем, высвятляюць яго сэнс. Пасля гэтага некаторыя дзеці пачынаюць самастойна выконваць заданні. Астатнія з дапамогай настаўніка аналізуюць спосаб выканання або прапанаваны ўзор, франтальна выконваюць частку практыкавання. Тыя вучні, якія сутыкаюцца з цяжкасцямі ў рабоце, выконваюць усе заданні пад маім кіраўніцтвам.

На занятках выкарыстоўваю карткі з рознаўзроўневымі заданнямі для паўтарэння і замацавання матэрыялу. Стараюся зацікавіць слабых вучняў нескладанымі заданнямі, матывуючы іх да вывучэння прадмета. Напрыклад ,па тэме “Аднародныя члены сказа” V клас выкарыстоўваю наступныя заданні:

1.Знайдзіце сказы з аднароднымі членамі і запішыце іх нумары.

1. У лесе яшчэ адчувалася ранішняя прахалода. 2. Зрэдку пырскала па твары раса. 3. Але і раса , і прахалода былі як падагрэтыя. 4. На зямлю асядала духата і запаўняла сабой пустату. 5. Усё жывое хавалася ў цень, замірала. 6. Адны жаваранкі ўзляталі ўгору, званілі ў небе. 7. Ды яшчэ весела і залівіста ціўкалі на бярозах вераб’і. 8. Цвілі ўсе лугавыя і палявыя краскі. 9. Трава стаяла зялёная. 10. На пясчаных пагорках шапталася жыта .

2. Аднародныя члены сказа адказваюць\_\_\_\_\_\_\_\_\_\_ і адносяцца\_\_\_\_\_\_\_\_\_\_

3. Дапоўніце неразвітыя сказы аднароднымі даданымі членамі. Запішыце ў сшытак і падкрэсліце ў іх аднародныя члены (Промні іскрацца. Косы звіняць.).

4. Складзіце і запішыце 2 сказы, у першым з якіх будуць аднародныя дзейнікі і аднародныя акалічнасці, у другім – аднародныя выказнікі і аднародныя дапаўненні.

5. Складзіце і запішыце 2 сказы з абагульняльным словам пры аднародных членах сказа. Пабудуйце схемы сказаў.

Работу па развіцці творчых здольнасцей вучняў на ўроках беларускай мовы ажыццяўляю на розных тыпах урока :звычайныя камбінаваныя ўрокі з заданнямі, якія развіваюць творчыя здольнасці; нестандартныя ўрокі; урокі па развіцці маўлення; адукацыйныя вандроўкі.

Паколькі ў школьнай практыцы мы часцей за ўсё працуем на звычайных камбінаваных уроках, таму спыніцца хачу на некаторых метадах і прыѐмах, якія выкарыстоўваю на камбінаваных уроках.

Так, на арыенціровачна-матывацыйным этапе ўрока для стварэння спрыяльнай абстаноўкі для далейшай дзейнасці актыўна выкарыстоўваю інтэрактыўныя метады: ”Алітэрацыя імені”, ”Камплімент”, ”Падары кветку”, “Пажаданне”, “Закончы фразу” і іншыя .

Метад “Закончы фразу” рэалізую наступным чынам: я пачынае фразу: – Я прыйшла (прыйшоў) на ўрок...і прапаную вучням без падрыхтоўкі закончыць яе. Кожны з удзельнікаў па чарзе паўтарае прапанаваную фразу і дае свой варыянт яе заканчэння: – я прыйшоў на ўрок, каб паказаць свае веды, каб атрымаць новыя веды, каб атрымаць добрую адзнаку.

Метад азнаямлення з мэтамі ўрока. Пачатак фразы (ведаць, умець) запісваю на дошцы. Вучням прапаную запісаць мэты ўрока ў сшытку, напрыклад: 1. Ведаць, дзе, у якой сферы, з якой мэтай ужываюцца і каму адрасаваны тэксты навуковага стылю. 2. Ведаць асаблівасці ўжывання ў тэкстах навуковага стылю моўных сродкаў; жанры навуковага стылю. 3. Умець абгрунтоўваць прыналежнасць тэксту пэўнаму стылю. 4. Умець ствараць тэксты гэтага стылю.

Такім чынам, дыягнастычна пастаўленыя мэты навучання і дапамагаюць вучням адсочваць ступень засваення тэмы, і своечасова карэкціраваць веды, уплываць на вынік, а гэта – моцная ўнутраная матывацыя, якая і прымушае вучня браць на сябе адказнасць за ўласнае навучанне [ 1, с.8].

На этапе актуалізацыі і замацаванні ведаў мае вучні часта працуюць са схемамі, табліцамі, кластарамі. Выкарыстанне названых сродкаў садзейнічае ўзнаўленню ў памяці ўжо вядомых ведаў і стварэнню асновы для далейшай работы па пэўнай тэме.

Такія сродкі выкарыстоўваю і на этапе вывучэння новага матэрыялу. На этапе праверкі дамашняга задання (тэарэтычнага матэрыялу) прапаноўваю вучням такую гульню, як ”Ты – мне, я – табе”. Вучні па чарзе задаюць пытанні адзін аднаму, у тым ліку і настаўніку.

На кожным этапе ўрока я заўсѐды імкнуся спланаваць работу так, каб забяспечыць максімальна магчымую актыўнасць вучняў. Вучні працуюць у групах, разам з задавальненнем складаюць табліцы, апорныя канспекты, планы, ставяць пытанні да матэрыялу параграфа. Пры вывучэнні асобных тэм выкарыстоўваю метад “Адгадай”, які дазваляе не толькі праверыць узровень ведаў, але і вучыць дзяцей дакладна фармуляваць пытанне, развівае лагічнае мысленне, паколькі трэба не толькі прадумаць пытанні, каб даведацца, што за картка ў сяброў, але і добра арыентавацца ў матэрыяле, каб даволі хутка даць адказ самім на пытанне.

Этап замацавання і паглыблення ведаў найбольш прадуктыўны ў плане работы па развіцці творчых здольнасцей вучняў (дадатак 4). Для развіцця пазнавальнай актыўнасці і творчых здольнасцей на этапе рэфлексіі шырока выкарыстоўваю такія прыёмы, як акраверш, дыяманта, сінквейн і іншыя заданні (дадатак 4). Напрыклад, сінквейн па тэме “Рысы характару беларусаў“ на матэрыяле верша П.Броўкі “Калі ласка” пры паўтарэнні часцін мовы ў V класе :

1. беларус
2. гасцінны, ветлівы
3. працуе ,гадуе ,
4. рупліва гаспадарыць на сваёй зямлі
5. чалавек

Апошні час выкарыстоўваю інтэрактыўную методыку “Лэпбук”, якая вельмі падабаецца вучням V – VII класаў (дадатак 4). Пяцікласнікі выконваюць гэтыя заданні пад маім кіраўніцтвам, больш старэйшым вучням даю гэтае заданне для выканання дадому . У залежнасці ад ступені засваення праграмнага матэрыялу я выкарыстоўваю разнастайныя віды работ з тэкстам, бо валоданне мовай грунтуецца на розных узроўнях маўленчай дзейнасці: свядомае ўспрыманне і разуменне зместу тэксту, стварэнне з камунікацыйнымі мэтамі вуснага ці пісьмовага тэксту ў адпаведнасці з нормамі беларускай літаратурнай мовы[5, с.3]. Больш слабыя вучні займаюцца складаннем невялікіх тэкстаў па пэўнай тэме або па карціне, а вучні , якія добра засвоілі матэрыял і арыентуюцца ў тэме, могуць выконваць больш складаныя заданні: даследаванне тэксту, дапаўненне тэксту ў лагічнай паслядоўнасці, параўнальна – супастаўляльны аналіз тэкстаў, складанне невялікіх тэкстаў, пераклад з рускай на беларускую слоў, словазлучэнняў, сказаў, тэкстаў, лінгвістычны эксперымент, работа з дэфармаваным тэкстам, складанне сказаў па схемах на пэўную тэму; апавяданне па крузе.

2.4. Выніковасць і эфектыўнасць вопыту

Распрацоўка, падбор і выкарыстанне дыферэнцыраваных заданняў па мове ў хуткім часе даюць станоўчы вынік: прывучаюць вучняў да адэкватнай ацэнкі сваіх здольнасцей, фарміруюць навыкі самастойнай працы, даюць шырокія магчымасці для развіцця творчасці, ствараюць умовы для самавызначэння асобы.

На дыяграме 1 (дадатак 1) можна ўбачыць паспяховасць вучняў па класах па ўзроўнях навучання. На дыяграме 2 прадстаўлены сярэдні бал вучэбнай дзейнасці вучняў V класа. У першай чвэрці адзначаецца некаторы спад, што звязана з псіхалагічнай адаптацыяй вучняў пры пераходзе на II ступень адукацыі, другая чвэрць паказвае пад’ём паспяховасці, што, безумоўна, звязана з дыферэнцыраваным падыходам і індывідуалізацыяй навучання.

Мае вучні прымаюць актыўны ўдзел у алімпіядах, конкурсах па беларускай мове і літаратуры, такіх як “Буслік”, “Захаваем свет разам“, конкурс рытарычнага майстэрства “Жывая класіка“ і іншыя. Махаўцоў Арцём атрымаў дыплом 3 ступені на другім этапе абласной алімпіяды па беларускай мове ў 2017/2018. Скарына Антон у 2017/2018 годзе атрымаў дыплом 3 ступені , а ў 2018/2019 навучальным годзе ў яго ўжо дыпломы 1 і 2 ступені ў конкурсе “Жывая класіка”.

Ёсць і такія вучні, каторыя сталі праяўляць большую цікавасць да разнастайных конкурсаў і алімпіяды па беларускай мове.

Вопытам сваім я дзялілася :

1. на педагагічнай нарадзе “Сучасныя метады і тэхналогіі ў выкладанні беларускай мовы і літаратуры “ 2018/2019
2. з настаўнікамі беларускай мовы і літаратуры на пасяджэннях МА ;
3. для слухачоў школы маладога настаўніка быў праведзены майстар – клас.

Кожны год на прадметных тыднях я праводжу адкрытыя ўрокі па тэхналогіі дыферэнцыраванага навучання.

3. Заключэнне

У выніку штодзеннай працы з вучнямі я прыйшла да высновы, што выкарыстанне дыферэнцыраваных заданняў на ўроках беларускай мовы садзейнічае больш паспяховаму і якаснаму вырашэнню мэт і задач моўнай адукацыі, дасягненню станоўчых вынікаў педагагічнай дзейнасці, асноўнымі паказчыкамі якіх з’яўляюцца: павышэнне зацікаўленасці вучняў да вывучэння прадмету, развіццѐ станоўчай матывацыі, развіццѐ творчых здольнасцей, навыкаў самастойнай працы, адносная стабільнасць і станоўчая дынаміка паказчыкаў паспяховасці па беларускай мове. Дасягнуць гэтага можна праз актывізацыю пазнавальнай дзейнасці вучняў на ўроках.

У сучаснай методыцы існуе шмат эфектыўных форм і метадаў, якія дазваляюць ўключыць у працу усіх вучняў класа незалежна ад іх здольнасцей. Вялікую ролю ў гэтым адыгрывае дыферэнцыраванае навучанне. Яно дазваляе кожнаму дзіцяці перажыць сітуацыю поспеху, так як прадугледжвае выбар ступені складанасці задання, пасільнага кожнаму, садзейнічае павышэнню матывацыі, стварае ўмовы для развіцця творчых здольнасцей.

Свой вопыт я адрасую настаўнікам беларускай мовы і літаратуры, якія працуюць з вучнямі на II ступені агульнай сярэдняй адукацыі.

Літаратура

1. Жуковіч, М.В. Сучасныя адукацыйныя тэхналогіі на ўроках беларускай мовы і літаратуры: дапаможнік для настаўнікаў устаноў агульнай сярэдняй адукацыі з беларус. і рус. мовамі навучання / М. В. Жуковіч . – Мінск: Аверсэв, 2015. – 155 с.

2. Запрудский, Н.И. Современные школьные технологии – 2 / Н.И. Запрудский. – 2 – е изд. – Минск, 2010. – 256 с. – (Мастерская учителя)

3. Красней, В.П. Беларуская мова. Тэставыя заданні для 5 класа: у 2 ч.: дапам. для вучняў устаноў агульнай сярэдняй адукацыі з беларус. і рус. мовамі навучання / В. П. Красней, Я.М. Лаўрэль. – Мазыр: Белы вецер, 2012. – 45 с.

4. Рачэўскі, С.Р. “Майстэрства навучання беларускаму слову ў школе” – Брэст, 2019. – 148 с.

5. Яленскі, М.Г. Беларуская мова 5 – 6 класы. Дыдактычныя і дыягнастычныя матэрыялы. Кампетэнтнасны падыход / М.Г. Яленскi – Мн., 2018. – 152 с.

Дадатак 1

Дыяграма 1

Дыяграма 2

Дадатак 2

Тэставыя заданні для вучняў V класа па выяўленні ступені навучанасці

Па тэме “Сінтаксіс і пунктуацыя ” V клас

Першы ўзровень

1.Адзначце словазлучэнні: а) паслаць па доктара; б) дапамога доктара; в) аказаць дапамогу; г) доктар дапамог.

2.Адзначце правільныя словазлучэнні: а) дзякаваць бацькоў; б) пайсці па хлеб; в) збірацца ў грыбы; г) жартаваць з сябра; д) дараваць брату; е) хварэць на ангіну.

Другі ўзровень

1.Адзначце клічныя сказы: а) Добры дзень вам, добрыя людзі; б) Калі прыйдуць госці; в) Дапамажы мне рашыць задачу; г) Хутка дождж сціх; д) Якая прыгажосць вакол

2.Адзначце пабуджальныя сказы: а) Пад нагамі шамаціць рознакаляровае лісце; б) А вунь чырвоны клён; в) Палюбуемся гэтай прыгажосцю; г) Чуецца курлыканне журавоў; д) Яны адлятаюць у цёплыя краіны; е) Пажадайце ім шчаслівай дарогі

Трэці ўзровень

1.Адзначце неразвітыя сказы: а) Пайшоў снег; б) Мы любім вучыцца і адпачываць; в) Прыйшла вясёлая і шумлівая вясна; г) На дарогах гамоняць ручайкі; д) У небе спяваюць жаваранкі.

2.Якім членам сказа з’яўляецца выдзеленае слова?

Беларусь – мая **Радзіма** а) дзейнік; б) выказнік; в) дапаўненне; г) азначэнне; д) акалічнасць

Чацвёрты ўзровень

1.Адзначце сказ, які адпавядае схеме:

а) Пад вечар неба зацягнулі цяжкія хмары; б) У полі разгуляўся злы снежаньскі вецер; в) Ён зламаў на полі дуплаваты дуб; г) Пачаў сыпаць спорны халодны дождж; д) Усё жывое ад страху стоена сцішылася.

2.Адзначце сказы са звароткамі: а) Цёплы дожджык не прагнаў дзяцей з вуліцы; б) Цёплы дожджык пырсні, пырсні на парэчкі і на вішні; в) У меру свяціла сонца і ў час ішоў цёплы дожджык; г) Я думаў пра цёплы дожджык, якога так не хапала; д) Ці любіш ты дружа цёплы дожджык?

Пяты ўзровень

1.Адзначце сказы, у якіх перад выдзеленымі злучнікамі трэба паставіць коску: а) Вада стаіць нерухома **і** ў ёй адбіваецца зорнае неба; б) Трэба спяшацца на вакзал **бо** цягнік адыходзіць праз гадзіну; в) Бачыць вока далёка **а** розум яшчэ далей; г) Шуміць вецер над лесам **ды** надрыўна галосіць над апусцелым полем; д) Дзень быў пахмурны **і** даволі цёплы.

2.Скласці 4 сказы са звароткам.

Дадатак 3

Дыферэнцыраваныя заданні па беларускай мове для вучняў V класа на розных этапах урока

На этапе замацавання па тэме “Фразеалагiзмы”

Першы ўзровень

Вызначце, якія са спалучэнняў слоў з'яўляюцца свабоднымі, а якія — фразеалагізмамі. Абгрунтуйце свой вывад.

1. «Так,— сказала яна нарэшце,— заданне тваё, Васілёк, здаецца, не лёгкае... Але ці варта нам апускаць рукі? 2. Змазаў і затвор, сабраў увесь кулямёт, апусціў рукі на калені і доўга пазіраў на Кастуся. 3. Андрэй павесіў кажух на цвік у сцяне, сеў да акна і ўзяў у рукі кніжку. 4. Жэня хутка ўзяла сябе ў рукі, і нядаўні страх за Валянціна абярнуўся ў прыкрасць. 5. Не можа яна сядзець склаўшы рукі. 6. Дзядзька Артур, склаўшы на грудзях рукі, задуменна стаяў перад партрэтам, і толькі ягоныя вусны, здавалася, ледзь-ледзь усміхаліся.

Другі ўзровень.

Прачытайце фразеалагізмы і падбярыце да іх сінонімы

Кляваць носам адыходзіць у нябыт

Губы надзьмуць разыходзяцца дарогі

Зарубіць на носе вады ў рот набраць

Трэці ўзровень

Да фразеалагізмаў беларускай мовы падабраць адпаведныя па значэнні фразеалагізмы з рускай мовы.

У з о р: Відаць пана па халявах —видно птицу по полёту.

Відаць пана па халявах.

Дрыжыкі бяруць.

Асёл маляваны.

Адзін д'ябал маляваў.

Нос высока несці.

Видно птицу по полёту.

В дрожь бросает.

Олух царя небесного.

Одним миром мазаны.

Задрать нос.

Чацвёрты ўзровень

## Замяніць выдзеленыя словы блізкімі па значэнні фразеалагізмамі.

Прыйсці **пешшу. Далёка** ісці. На вуліцы **цёмна.** Расказвае **непаслядоўна. Дрэнная** работа. **Моцна** спаць.

Для даведак: На сваіх дваіх. Блізкі свет. Хоць вока выкалі. 3 пятага на дзясятае. Курам на смех. Як пшаніцу прадаўшы.

Пяты ўзровень

Са слоў у дужках выбраць патрэбнае па сэнсу і запісаць фразеалагізмы. Растлумачыць іх значэнне. 3 некаторымі з іх (на выбар) скласці сказы.

Як (кот, карова, заяц) языком злізала. Белая (ліса, варона). Вакол (рукі, нагі, пальца) абвесці. За (нос, руку, палец) вадзіць. (Зубы, бараду, губы, нос) на паліцу класці. (Камар, муха, страказа) носа не падточыць. Лавіць (галак, вераб'ёў, варон, салаўёў). Спусціўшы (полы, рукавы). У (барані, бычыны, казліны) рог скруціць. Шукаць у полі (снегу, дажджу, ветру). Карысці як ад (казы, казла, каровы) малака.

Дыферэнцыраванае дамашняе заданне.

5-6 балаў – практыкаванне з падручніка

7-8 балаў – з фразеалагічнага слоўніка выпісаць як мага больш фразеалагізмаў са словам “галава” і даць іх тлумачэнне.

9-10 балаў – напісаць сачыненне-мініяцюру на аснове выбранага вамі фразеалагізма.

Дыферэнцыраваныя заданні па тэме ”Даданыя члены сказа ” 5 клас

( фрагмент урока )

Вызначэнне тэмы і мэт урока (стварэнне праблемнай сітуацыі).

На дошцы тэма ўрока запісана не поўнасцю: «... члены сказа». 1 рад

• Якія члены сказа нам ужо вядомы?

• Які член сказа называецца дзейнікам? Выказнікам?

• Як называецца сказ, у якім ёсць толькі галоўныя члены сказа?

• Які сказ называецца развітым?

• Пра якія члены сказа нам мала што невядома?

– Над якой тэмай мы будзем сёння працаваць?

– Пра што мы сёння даведаемся на ўроку? Чаму будзем вучыцца?

На дошцы запісаны мэты ўрока:

2 рад

**Даведаемся:**

1. Якія члены сказа з'яўляюцца ...?

2. На якія ... адказваюць.........?

3. Што абазначаюць ...?

3 рад

**Навучымся:**

1. Знаходзіць у сказе ...?

2. Ставіць пытанні да ...?

Заданні да самастойнай работы

Вучні індывідуальна запаўняюць «табліцу з белымі плямамі», у час працы слабыя вучні могуць карыстацца вучэбным дапаможнікам.

Даданыя члены сказа

|  |  |  |  |  |
| --- | --- | --- | --- | --- |
| Даданыя члены сказа | Што абазначаюць? | На якія пытанні адказваюць? | Чым выражаюцца? | Графічнае абазначэнне |
| 1. Дапаўненне | Прадмет | Пытанні ўскосных ... | Назоўнікам, займеннікам |  |
| 2. ... |  |  | Прыметнікам, займеннікам, іншымі часцінамі мовы |  |
| 3. ... | Месца ... спосаб дзеяння |  | Назоўнікам  з прыназоўнікам, ... |  |

Дыферэнцыраваныя заданні на этапе паўтарэння праграмнага матэрыялу

па тэме “Зваротак.Знакі прыпынку ў сказах са звароткам” .

1.Падкрэсліце ў сказах звароткі .

Зялёненькі дубочак вырас на суседнім двары .Дубок зялёненькі, чаго ты схіліўся?

Дзе ты , маё шчасце ? Шчасце – жыць на гэтай зямлі.

2.Закончыце фармулёўку.

Зваротак – слова ( ці спалучэнне слоў) , што абазначае

У пачатку, у сярэдзіне і канцы сказа звароткі выдзяляюцца

3.Расстаўце знакі прыпынку ў сказах са звароткам.

Ты Кастусь чытаць любіш? Не плач братка ты мо родненькі. Куды вы несяцеся воблакі? Дзікія лебедзі ляцелі адны за адным. Жавароначкі прыляціце, цёпла лецейка прынясіце. Крынічка частавала сваёю вадою яшчэ дзядоў і прадзедаў.

4.Складзіце і запішыце сказы, ужываючы ў якасці зваротка наступныя словазлучэнні і спалучэнні слоў:

браце, сынку, мая краіна, зямля пад белымі крыламі .

5.Складзіце і запішыце сказы, у якіх назоўнік РАДЗІМА выконвае функцыю:

а) зваротка; б) дзейніка; в) дапаўнення; г) выказніка

Дадатак 4

Індывідуальныя заданні для развіцця творчых здольнасцей вучняў V класа

Заданне 1

Усмешка

Здагадайцеся, пра што ідзе размова.

Яна доўжыцца хвілінку, а ў памяці застаецца назаўсёды. Ніхто не багаты настолькі, каб абысціся без яе, і няма такога бедняка, які не стаў бы ад яе багацейшым. Яна стварае шчасце ў доме, атмасферу добразычлівасці. Яна – лепшае супрацьдзеянне, створанае прыродай ад непрыемнасцей. Здагадаліся? Гэта – усмешка.

Усмешка. Дзіўная і вельмі прыгожая. Калі ўсмешка на твары чалавека – значыць, ён шчаслівы і яго чакае поспех.

Я ўсміхнуўся вам. Вы ўсміхнуліся мне і адзін аднаму. Як хораша, штомы сёння разам. Забудзьцеся на ранейшыя крыўды, злосць, турботы. Жадаю вам прыемнага настрою і добрай працы на ўроку.

На сталах ляжаць карткі з прытчай “Цвікі”. Паслухайце тэкст і скажыце, як вы яго зразумелі.

(1) Жыў – быў хлопчык з жахлівым характарам. (2) Бацька даў сыну мяшочак з цвікамі і сказаў забіваць па цвіку ў садовую агароджу кожны раз, калі ён будзе губляць цярпенне і з кімсьці сварыцца. (3) У першы дзень хлопчык забіў трыццаць сем цвікоў. (4) На працягу наступных тыдняў ён стараўся стрымлівацца, і колькасць забітых цвікоў з кожным днём памяншалася. (5) Аказалася, што стрымлівацца лягчэй, чым забіваць цвікі…

(6) Нарэшце наступіў дзень, калі хлопчык не забіў у агароджу ніводнага цвіка. (7) Тады ён пайшоў да свайго бацькі і паведаміў пра гэта. (8) Бацька сказаў яму выцягваць па адным цвіку з агароджы за кожны дзень, у які ён не страціць цярпення.

(9) Дні ішлі за днямі, і нарэшце хлопчык сказаў бацьку, што ён выцягнуў з агароджы ўсе цвікі. (10) Бацька прывёў сына да агароджы і сказаў…

– Сын мой, ты добра паводзіў сябе, але паглядзі на гэтыя дзіркі ў агароджы. Яна больш ніколі не будзе такой, як раней. Калі ты з кімсьці сварышся і кажаш словы, якія могуць зрабіць балюча, то наносіш душэўную рану. Многа разоў ты будзеш прасіць прабачэння, але рана застанецца. Сябры – рэдкая каштоўнасць, таму што яны прыносяць табе ўсмешку і радасць. Яны выслухаюць цябе, калі табе гэта трэба. Яны падтрымліваюць цябе і адкрываюць табе сваё сэрца. Старайся не раніць іх…

Заданне 2. Дапішыце сказы, каб яны сталі складанымі, пастаўце знакі прыпынку:1.Наступіў снежань але … 2. На вуліцы свеціць сонейка і … 3. Птушкі радуюцца цеплыні бо… 4. Дзеці не вельмі задаволены таму што… 5. Прыходзь хутчэй зіма таму што…

Заданне 3.Знайдзіце памылкі ў пабудове сказаў і запішыце выпраўленыя сказы:

1. Кветкі не палівалі, таму што яны засохлі.

2. З’явіліся першыя жоўтыя лісты на дрэвах, каб прыйшла восень.

3. Наступіла восень, але адлятаюць у вырай птушкі.

4.Надвор’е пагоршылася, бо наш клас не паехаў на экскурсію

5. Мароз не меў літасці, таму што раніца была прыгожая.

Заданне 4. Да раздзела “Фанетыка і арфаэпія. Графіка і арфаграфія” у 5 класе

Прачытайце тэкст.

Наша мова вечная.Здаецца,кволая ад пяшчотнай мя…касці, яна раптам кідае наверх схаваную ад усіх ж…лезную мужнасць і сілу. І, як быццам дамогшыся свайго, б’е, як перапёлка ў жытах – мя…ка, а за тры в…рсты чуваць. Салодкае ”эль”, “дзе” – шкляной палачкай па кр…шталі,мя…кае “ с “,як соннае ціўкан…е сінічкі ў гн…здзе. І побач “р“, як гарош…на ў свістку, і до…га, спявуча,адкрыта гучаць галосныя. А “г” прыдыхае так ласкава, як маці на лобік дзіця…і, каб перастаў сніць дрэнны сон.

Заданні:

1. Вызначце адрозненні ў вымаўленні зычных гукаў беларускай мовы ў параўнанні з рускай. Што гэта за гукі?
2. У якім слове апошняга сказа націск ў беларускай і рускай мовах не супадае? Прывядзіце яшчэ аналагічныя прыклады.
3. Растлумачце правапіс прапушчаных літар.
4. Чаму пісьменнік называе нашу мову вечнай?
5. Беларуская і руская мовы – гэта блізкія , але розныя мовы.Вы таксама так думаеце ці інакш? Патлумачце сваё меркаванне.
6. Вучоныя сцвярджаюць, што беларуская мова – адна з самых мілагучных моў у свеце. Як выдумаеце, чаму?
7. Складзіце вуснае выказванне на тэму “У свеце беларускіх гукаў і слоў”

Інтэрактыўная методыка “Лэпбук” для выкарыстання ў індывідуальнай, парнай, групавой рабоце на ўроку або дома.

Тэма “Галоўныя і даданыя члены сказа”

Алгарытм правядзення:

1.Вызначэнне тэмы

2.План работы

3.Макет

4.Афармленне